《明妃曲》
宋代·徐得之

妾生岂愿为胡妇，失信宁当累明主。
已伤画史忍欺君，莫使君王更欺虏。
琵琶却解将心语，一曲才终恨何数。
朦胧胡雾染宫花，泪眼横波时自雨。
专房莫倚黄金赂，多少专房弃如土。
宁从别去得深嚬，一步思君一回头。
胡山不隔思归路，只把琵琶写辛苦。
君不见有言不食古高辛，生女无嫌嫁盘瓠。

作者简介：临江军清江人，字思叔。徐梦莘弟。孝宗淳熙十一年进士。历官有声誉，部使者以廉吏荐。官至通直郎。有《左氏国纪》、《史记年纪》、《鼓吹词》、《郴江志》等。